Sfortunatament, l-inċidenti tat-traffiku ilhom pjaga kostanti għal pajjiżna għal diversi snin. Madankollu, iż-żieda sostanzjali fin-numru ta' karozzi fit-toroq Maltin u Għawdxin qiegħda kulma tmur taċċentwa din il-problema. Fil-fatt, skont l-Uffiċċju Nazzjonali tal-Istatistika, fl-ewwel kwart ta' din is-sena l-inċidenti tat-traffiku laħqu 3,713 – żieda ta' 3.9% ikkumparat mal-istess perjodu tas-sena l-oħra. Dawn l-inċidenti ħallew 467 persuna mejta jew midruba – żieda ta' 29% kkumparat mal-ewwel kwart tal-2015. Fit-tieni kwart tal-2016 is-sitwazzjoni kompliet tisserja hekk kif in-numru ta' inċidenti tela' għal 4,331 – żieda ta' 5.9% ikkumparat mal-istess perjodu fl-2015; filwaqt li l-vittmi telgħu għal 498, jiġifieri żieda ta' 8.7%. Fid-dawl ta' dawn l-istatistiki, Transport Malta qiegħda żżid l-intensità tal-ħidma tagħha fejn jidħlu l-kampanji ta' edukazzjoni u infurzar. Il-gazzetta KullĦadd ħadet il-kummenti ta' kelliem ta' din l-entità biex tifhem aħjar x'tinvolvi din il-ħidma u x'għandna nistennew f'dan ir-rigward tul ix-xhur li ġejjin. Kampanja edukattiva ġdida Il-kelliem għal Transport Malta spjega li bħalissa qiegħda fil-qrib li tagħti bidu għal kampanja edukattiva, bil-kollaborazzjoni tal-Malta Road Safety Council, li se tkun waħda estensiva li tieħu numru ta' xhur u li se tiżvolġi fuq mezzi differenti, mit-televiżjoni, għar-radju u online. Huwa qalilna wkoll li l-għan prinċipali tal-kampanja huwa li tħeġġeġ iżjed rispett fit-triq, b'mod partikolari f'aspetti differenti marbuta mal-imġiba tagħna fit-toroq. "L-ewwel fażi tal-kampanja se tindirizza pjaga li naraw kuljum fit-toroq tagħna, l-użu tal-mowbajl mis-sewwieqa. Transport Malta se tindirizza din il-problema billi titqajjem kuxjenza dwar il-konsegwenzi li jista' jkun hemm meta sewwieqa jħarsu lejn il-mowbajl meta jkunu qed isuqu, imqar għal ftit sekondi. Il-messaġġ prinċipali tal-ewwel fażi huwa 'Żomm Għajnejk Fuq it-Triq'," tenna l-kelliem ta' Transport Malta. L-għan ta' Transport Malta huwa li l-kampanja tiġi indirizzata lejn faxex differenti tas-soċjetà skont il-messaġġ u l-enfasi partikolari. Meta tissemma kampanja edukattiva, ġeneralment ikun hemm min jistaqsi x'effett ikollhom fil-verità hekk kif l-inċidenti tat-traffiku baqgħu jiżdiedu matul is-snin. Madankollu, meta staqsejna lill-kelliem x'jaħseb dwar dan, huwa sostna li, għalkemm il-kampanji edukattivi mhumiex se jsolvu l-problemi, riċerka turi li l-kampanji edukattivi jħallu impatt. "Jekk il-kampanja tgħin biex tevita mqar inċident wieħed, diġà tkun suċċess." Koperazzjoni fl-infurzar Din l-entità sservi wkoll ta' gwida fit-tfassil ta' liġijiet biex jiżdied l-infurzar fit-toroq ta' pajjiżna. "L-Awtorità qed tħarreġ aħjar lin-nies tagħha b'kollaborazzjoni mal-Korp tal-Pulizija. Fil-qasam leġiżlattiv, riċentament il-penali għal aġir irresponsabbli żdiedu, fosthom, pereżempju, il-multi għal min juża l-mowbajl waqt li qed isuq. Għaddejjin diskussjonijiet biex jiżdiedu penali oħra. Transport Malta kontinwament tgħaddi suġġerimenti u tagħti pariri biex jinbidlu l-liġijiet permezz tat-tekniki tagħha." Il-kelliem temm jgħid li, anke fl-infurzar, Transport Malta tikkollabora mal-Pulizija u l-aġenzija tal-gwardjani lokali b'mod konsistenti. Eżempju ta' dan hija s-serje ta' spezzjonijiet li qed tagħmel Transport Malta bl-għajnuna tal-Pulizija biex tnaqqas l-abbuż. Barra minn hekk, l-Awtorità tinsab f'kuntatt kontinwu mal-kunsilli lokali fuq diversi aspetti, mill-immaniġġjar tat-traffiku għal permessi ta' xogħlijiet u parkeġġ.